কবীর চৌধুরী: একসময় সেই দেশ ছিল সোবিয়েত ইউনিয়ন এবং মস্কো। কারণ যখন আমি ’৭০এর প্রথম দিকে মস্কোতে যাই ’৭২-’৭৩ সালে বেশ কয়েকবার অর্থাৎ সোভিয়েত ইউনিয়নের পালাবদল না হওয়া পর্যন্তু। পরে তাদের আগেকার যে সব নীতিমালা ছিল তা পরিবর্তিত হয় একটু স্বৈরাচারের ধাঁচে, পাশ্চাত্য মিশ্রণের নানান কথা বলে। একটা আদর্শবাদ আমাকে অনুপ্রাণিত করেছিল একসময় এবং তার প্রতিফলন আমি মস্কোতে দেখেছি। কতবার সেখানে গিয়েছি। সেইজন্য ঐ দেশটাকে খুব আদর্শ একটা দেশ বলে মনে হতো। কয়েকটা কথা বলি, বইপত্র এত সস্তায়, এত সুন্দর বই পাওয়া যেত কল্পনা করা যায় না এবং অজস্র অনুবাদ। শুধু যে তাদের কমিউনিস্ট সাহিত্য বইয়ের দোকানে আসতো তা নয়। পাশ্চাত্যের অনেক ইংরেজী সাহিত্য আমি সেখানে পেয়েছি এবং অনেক অল্প দামে, অবিশ্বাস্য অল্প দামে। রাষ্ট্রীয় সাবসিডি ছিল, সেই কারণে। তুমিতো জান, প্রগতি প্রকাশনার কথা এবং সেসব বাংলায় অনুবাদ করার জন্য কত গুণি লোক সেখানে ছিল। দ্বিজেন শর্মা ছিলেন, ভারতের অনেকে ছিলেন। আর যে কারণে তখন দেশটাকে ভালবাসতাম, সেখানে নিরাপত্তা ছিল। আমার মেয়ে মস্কো রেডিওতে কাজ করেছে একসময়। রাত্র ১২/১টার সময় সে একা বাড়ী ফিরে এসেছে। যেটা পরম বেদনার কথা তা এই যে, এখন সেই নিরাপত্তা সেখানে নেই। মস্কো, আমি শুনেছি, এখন একটা সন্ত্রাসের নগরীতে পরিণত হয়েছে। ছিনতাই, মারামারি অহরহ ঘটছে। তারা আগের অবস্থা ধরে রাখতে পারেনি। নিজেদের দুর্বলতাও ছিল, প্রশাসনের দুর্বলতাও ছিল। আর বাইরের বাকী সব দুনিয়াতো চেয়েছিল ওটাকে ধ্বংস করতে। এই দু’টো মিলিয়ে এই অবস্থা ঘটেছে।